¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Bautisir Juanajj jachʼañchatawa (1-15)
-
Jan yäqasir jaqenakaruw juchañchasi (16-24)
-
Humilde jaqenakar sum uñjatapatwa Jesusajj alajjpachankir Awkipar jachʼañchi (25-27)
-
Jesusan yukupajj samarañ chuririwa (28-30)
11 Jesusajj tunka payani discipulonakapar ewjjtʼañ tukuyäna ukhajja, uka jakʼankir markanakaruw sararakïna, ukhamat jaqenakar yatichañataki yatiyañataki.
2 Juanajj Criston luratanakapatwa carcelan istʼäna, ukatwa discipulonakaparojj jupan ukar khitäna,
3 akham jisktʼanipjjañapataki: “¿Jumätati jutañapäkäna ukajja, jan ukajj yaqharuch suyapjjäjja?” sasa.
4 Jesusajj jupanakar sarakïnwa: “Sarapjjam, kuntï uñjapkta, istʼapkta ukanak Juanar yatiyanipjjam:
5 juykhunakajj uñjapjjewa, cojonakas sarnaqapjjewa, lepra usuninakas qʼomachatäpjjewa, oqaranakas istʼapjjewa, jiwatanakas jaktayatäpjjewa, pobrenakarus suma yatiyäwinakajj yatiyasirakiwa.
6 Khititejj nayat jan pächaski ukajj kusispan” sasa.
7 Jupanakajj sarjjapjjäna ukhajja, Jesusajj Juanat parlañwa qalltäna, akham sasaw jaqenakar sarakïna: “¿Kun uñjiris jumanakajj wasarar sarapjjta? ¿Kunjamsa thayajj mä cañar onoqeyaski uk uñjirit sarapjjta?
8 Ukhamajj ¿kun uñjiris sarapjjta? ¿Qoña isinakampi isthapit mä jaqer uñjirit sarapjjta? Cheqansa ukham qoña isinakampi isthapit jaqenakajj reyinakan utanakapan jakapjje.
9 Ukhamasti ¿kunarus jumanakajj sarapjjta? ¿Mä profetar uñjiri? Nayajj sapjjsmawa, jupajj mä profetat sipansa jukʼampiwa.
10 Jupatjja akham sasaw qellqasïna: ‘Nayaw khitajarojj nayraqatam khitaskta, jupaw thakim wakichani’ sasa.
11 Qhanakwa sapjjsma, warmit nasir jaqenak taypinjja, janiw khitis Bautisir Juanat sipans jukʼamp jilïrejj utjkiti. Khititejj alajjpachankir Reinon jiskʼäki ukajja, jupat sipansa jukʼamp jilïriwa.
12 Bautisir Juanan urunakapat jichhakamajja, alajjpachankir Reino katoqañatakiw jaqenakajj wal chʼamachasipjje, khitinakatejj wal chʼamachasipki ukanakajj katoqapjjewa.
13 Kunatï pasañapäki ukanakatjja, Profetanakasa Leyisa taqpachaniw Juankamajj parlapjjäna,
14 jumanakatejj creyiñ munapjjstajja, ‘jutañapäki uka Eliasajj’ jupawa.
15 Khititejj jiñchunïki ukajj istʼpan.
16 ”¿Khitinakarus aka tiempon jakiri jaqenakar uñtasiyäjja? Jupanakajj akar uñtasitäpjjewa: qhatun qontʼat wawanakaw anatiri masinakapar arnaqapjje,
17 akham sasa: ‘Nanakajj flauta jumanakatak tuktʼarapipjjsma, jumanakajj janiw thoqopktati. Nanakajj jachʼatwa wararipjjta, jumanakajj janiw llakisiñat chuyms leqʼesipktati’ sasa.
18 Ukhamarakiwa, Juanajj jutkäna ukhajja, janiw manqʼkänsa ni umkänsa. Ukampis jaqenakajj jupat akham sapjjewa: ‘Demonion mantatawa’ sasa.
19 Jaqen Yoqapajj jutki ukhajja, manqʼänwa umarakïnwa, ukampis jaqenakajj jupat akham sapjjewa: ‘Aka jaqejj añcha manqʼeriwa, añcha vino umiriwa, impuesto cobririnakana ukhamarak jucharar jaqenakan amigopawa’ sasa. Cheqansa maynin yatiñanïtapajj luratanakapanwa uñjasi”.
20 Ukatsti kawkintï walja milagronak lurkäna uka markanakanjja, janiw jaqenakajj arrepentisipkänti. Ukatwa jupajj uka markanak contrajj akham sasin parlañ qalltäna:
21 “¡Ay Corazín marka! ¡Ay Betsaida marka! ¡Kamachapkakïta! Jumanak taypin luraski uka milagronakatejj Tiro, Sidón markanakan lurasisapäna ukhajja, nayraw jupanakajj llaki isimpi isintasisa, qhellar qontʼasisin arrepentisipjjasapäna.
22 Nayajj jumanakar sapjjsmawa: Juicio Urunjja, Tiro markat sipansa Sidón markat sipansa jukʼamp jan walinwa jumanakajj uñjasipjjäta.
23 Jumasti Capernaúm marka, ¿alajjpachkamati jachʼañchayasïta? Janiwa, jan ukasti Sepulturar jaqontataw uñjasïta. Juma taypin luraski uka milagronakatejj Sodoma markan lurasisapäna ukhajja, jichhürkamas uka markajj utjaskasapänwa.
24 Ukampis nayajj jumanakar sapjjsmawa: Juicio Urunjja, Sodoma markat sipansa, jukʼamp jan walinwa uñjasipjjäta”.
25 Ukatjja akham sasaw Jesusajj sarakïna: “Alajjpachankir Awki, jumaw alajjpachansa aka oraqensa Tatitütajja. Jumarakiw akanakjja yatiñan jaqenakatsa wali pʼeqen jaqenakatsa imanttajja. Ukatsti jiskʼanakaruw qhanañchtajja, ukatwa nayajj jaqenak nayraqatan jachʼañchsma.
26 Alajjpachankir Awki, ukajj juman munañamarjamaw lurasi” sasa.
27 Ukatsti sarakïnwa: “Awkijaw nayarojj taqe kunsa churitu. Janiw khitis Yoqarojj sum uñtʼkiti, jan ukasti Awki sapakiw sum uñtʼi. Janirakiw khitis Awkirojj sum uñtʼkiti, jan ukasti Yoqa sapakiw sum uñtʼi. Khitinakarutï Yoqajj Awkit qhanañchañ munki ukanakaw uñtʼapjjaraki.
28 Nayar jutapjjam, taqe qarjatanaka, jatjatanaka, nayaw jumanakar samarañ churapjjäma.
29 Nayan yukuj jumanakjjar apapjjam, nayat yateqasipjjarakita. Nayajj llampʼu chuymanïtwa, humilde chuymanirakïtwa, ukatsti jumanakatakejj samarañsa jikjjatapjjätawa.
30 Nayan yukuj apañajj janiw chʼama tukuñäkiti, qʼepijas phisnakirakiwa”.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Mateo 11
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn eng_Latn